ສາຂາ ການບັນຊີ
ຊັ້ນກາງ 2 ປີ ແລະ ຊັ້ນສູງ 3 ປີ
ວິທະຍາໄລ ເຕັກນິກປາກປ່າສັກ
ການບັນຊີ ແມ່ນ ການຈົດກ່າຍ, ການລາຍງານສະຖານະທາງການເງິນ ແລະ ການບັກທຶກລາຍຮັບລາຍຈ່າຍຕ່າງໆ ເລີ່ມຕັ້ງແຕ່ການບັນທຶກບັນຊີພາຍໃນຄອບຄົວ ຈົນເຖິງບັນດາອົງກອນ ແລະ ອົງການຈັດຕັ້ງຕ່າງໆ. ການບັນຊີ ຖືເປັນວຽກງານທີ່ສໍາຄັນສໍາລັບທຸກໆ ຫົວໜ່ວຍທຸລະກິດ ແລະ ທຸກໆຂະແໜງການ ເນື່ອງຈາກການບັນຊີປຽບສະເໝືອນເສົາຄໍ້າຫຼັກຂອງອົງກອນທີ່ສາມາດນໍາພາອົງກອນໃຫ້ປະສົບຜົນສໍາເລັດ ຫຼື ລົ້ມເຫຼວໄດ້.
ສາຂານີ້ ຮຽນກ່ຽວກັບພາບລວມຂອງບັນດາປະເພດບັນຊີຕ່າງໆ ເຊັ່ນ: ບັນຊີວິສາຫະກິດ, ບັນຊີງົບປະມານ, ບັນຊີທະນາຄານ, ບັນຊີວິໄຈ, ບັນຊີການເງິນ, ບັນຊີບໍລິຫານ, ສ່ວຍສາອາກອນ ແລະ ການກວດສອບບັນຊີ. ນອກນັ້ນ, ຍັງຮຽນຮູ້ກ່ຽວກັບການນໍາໃຊ້ຄອມພິວເຕີ, ພາສາອັງກິດ ອີກທັງຍັງຈະໄດ້ສຶກສາຄຸນສົມບັດ ແລະ ຈັນຍາບັນທາງທຸລະກິດ-ການປົກຄອງໃນວິຊາຊີບການບັນຊີອີກດ້ວຍ.
ວິທີການສິດສອນຂອງສາຂານີ້ແມ່ນອີງໃສ່ພາກທິດສະດີເປັນຫຼັກ ແລະ ຍັງມີພາກປະຕິບັດຕົວຈິງໂດຍນຳເອົານັກສຶກສາເປັນໃຈກາງໃນການສິດສອນ ພ້ອມທັງຍັງມີການໄປທັດສະນະທຸກໆປີ. ສໍາລັບນັກສຶກສາປີສຸດທ້າຍ ແມ່ນ ຈະໄດ້ຂຽນບົດລາຍງານ ແລະໄດ້ຮັບໂອກາດໄປລົງຝຶກງານຕາມອົງການຈັດຕັ້ງທີ່ກ່ຽວຂ້ອງທັງໃນພາກລັດ ແລະ ເອກະຊົນຕ່າງໆ.
ນັກສຶກສາທີ່ຮຽນສາຂານີ້ຄວນມີ
ມີຄວາມຮູ້ພື້ນຖານດ້ານການຄໍານວນເຊັ່ນ: ຄະນິດສາດ, ຄອມພິວເຕີ (ການນໍາໃຊ້ Word, Excel) ແລະ ພາສາຕ່າງປະເທດ; ເປັນຄົນມີຄວາມລະອຽດຮຽບຮ້ອຍ, ມີຄວາມສາມາດໃນການວາງແຜນ, ວິເຄາະສະຖານະການ, ມີຄວາມຊື່ສັດສຸຈະລິດ, ມະນຸດສຳພັນດີ ແລະ ຍຸດຕິທຳໃນການຈັດການດ້ານການເງິນ.
ຄວາມສາມາດຫຼັງຈາກຈົບການສຶກສາ
ມີຄວາມຮູ້ດ້ານ ການຄິດໄລ່ບັນຊີ; ມີຄວາມສາມາດໃນການວິເຄາະ ແລະ ຄາດຄະເນມູນຄ່າໃຊ້ຈ່າຍຕ່າງໆ, ການນໍາໃຊ້ໄອທີ-ຄອມພິວເຕີເຂົ້າວຽກງານການບັນຊີ ແລະ ຄວາມຮູ້ດ້ານພາສາຕ່າງປະເທດລະດັບພື້ນຖານ ອີກດ້ວຍ. ນອກນັ້ນ, ຍັງສາມາດພັດທະນາ ແລະ ສ້າງຕົນເອງໃຫ້ເປັນນັກບັນຊີທີ່ດີໃນສັງຄົມ.
ທາງເລືອກໃນການປະກອບອາຊີບ
ທາງເລືອກໃນການປະກອບອາຊີບກໍຄື ວຽກງານໃນທຸກຂະແໜງການທີ່ກ່ຽວຂ້ອງກັບການບັນຊີຕ່າງໆເຊັ່ນ: ເປັນພະນັກງານບັນຊີໃນບັນດາອົງການຈັດຕັ້ງລັດ, ທຸລະກິດ ແລະ ສະຖາບັນການເງິນຕ່າງໆ (ພະນັກງານຝ່າຍການບັນຊີ, ພະນັກງານບັນຊີ, ຜູ້ຊ່ວຍວາງແຜນທາງດ້ານການເງິນ-ການບັນຊີ) ເປັນຕົ້ນ.